Правільна гаварыў дырэктар школы-інтэрната В.А. Фёдараў аб тым, што касцяк калектыву складаюць толькі добрыя людзі. Дрэнныя доўга не затрымліваюцца, бо ў інтэрнаце патрэбны не проста настаўнікі, выхавальнікі, кухонныя і іншыя работнікі, патрэбны людзі, якія гатовы аддаць дзецям часцінку свайго сэрца, могуць зразумець іх, як разумеюць сваё дзіцё маці або бацька. Усімі гэтымі ўласцівасцямі валодае ветэран школы Вера Антонаўна Тупека. З 1969 года працуе яна тут. Вера Антонаўна як маці ўсім дзецям, кожнага з іх ведае, за кожным бегае, ведае, каму асабліва патрэбна ўвага і клопат у той ці іншы момант і сагравае іх сваёй дабрынёй.